U-I-163/23
Natisni
Opravilna št.:
U-I-163/23
Datum odločitve:
11. 4. 2025
ECLI:
ECLI:SI:USRS:2025:U.I.163.23
Akt:
Zakon o temeljnih lastninskopravnih razmerjih (Uradni list SFRJ, št. 6/80, 20/80 – popr. in 36/90, ter Uradni list RS, št. 4/91) (ZTLR), 54. čl.

Stvarnopravni zakonik (Uradni list RS, št. 87/02, 91/13 in 23/20) (SPZ), 2. odst. 217. čl.
Izrek:
Pobuda za začetek postopka za oceno ustavnosti 54. člena Zakona o temeljnih lastninskopravnih razmerjih (Uradni list SFRJ, št. 6/80, 20/80 – popr. in 36/90, ter Uradni list RS, št. 4/91) in drugega odstavka 217. člena Stvarnopravnega zakonika (Uradni list RS, št. 87/02, 91/13 in 23/20) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, Zakon o Ustavnem sodišču [ZUstS]
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Stanimir Lukić, Ljubljana, in drugi
Datum vloge:
25. 7. 2023
Vrsta odločitve:
sklep
Vrsta rešitve:
zavrženje
Dokument:
US34099
Dokument v PDF obliki:
U-I-163-23.pdf
145 KB
Prenesite datoteko
U-I-163/23-4
1. 4. 2025
SKLEP
Ustavno sodišče je v postopku za preizkus pobude Stanimira Lukića, Ljubljana, in drugih
,
ki jih vse zastopa Irena Poženel, odvetnica v Medvodah, na seji 11. aprila 2025
sklenilo:
Pobuda za začetek postopka za oceno ustavnosti 54. člena Zakona o temeljnih lastninskopravnih razmerjih (Uradni list SFRJ, št. 6/80, 20/80 – popr. in 36/90, ter Uradni list RS, št. 4/91) in drugega odstavka 217. člena Stvarnopravnega zakonika (Uradni list RS, št. 87/02, 91/13 in 23/20)
se zavrže.
OBRAZLOŽITEV
1. Pobudniki navajajo, da je bila proti njim vložena tožba zaradi ugotovitve obstoja služnosti hoje in vožnje z vsemi vozili. Ker tožeča stranka zatrjuje večletno dejansko in neovirano izvrševanje služnostnih upravičenj, bo moralo sodišče po mnenju pobudnikov pri odločitvi uporabiti zakonske določbe, ki se nanašajo na priposestvovanje (54. člen Zakona o temeljnih lastninskopravnih razmerjih (v nadaljevanju ZTLR) in drugi odstavek 217. člena Stvarnopravnega zakonika (v nadaljevanju SPZ)). Navedeni določbi po mnenju pobudnikov posegata v pravico do zasebne lastnine (33. in 67. člen Ustave), saj je zakonodajalec v obeh primerih prezrl načelo sorazmernosti in je dopustil poseg v lastninsko pravico zgolj ob ugotovljeni neaktivnosti lastnika služečega zemljišča in ob izkazani priposestvovalni dobi. Pobudniki predlagajo, naj Ustavno sodišče navedeni določbi razveljavi. Razveljavitev zakonskih določb bi izboljšala njihov pravni položaj, saj jim v pravdnem postopku ne bo treba dokazovati dejanskega stanja v zvezi z vožnjami in hojo tožeče stranke po njihovem zemljišču, prav tako se bo z razveljavitvijo zakonskih določb preprečila protiustavna omejitev njihove lastninske pravice.
2. Pobudo za začetek postopka za oceno ustavnosti lahko da, kdor izkaže svoj pravni interes ob vložitvi pobude (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo, 109/12, 23/20 in 92/21 – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt, izdan za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3.
Izpodbijani določbi ZTLR in SPZ ne učinkujeta neposredno, ampak lahko pomenita zgolj podlago za odločanje sodišča v konkretnem pravdnem postopku.
V takih primerih pa se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS.
To stališče Ustavnega sodišča je podrobneje obrazloženo v sklepu št. U-I-275/07 z dne 22. 11. 2007 (Uradni list RS, št. 110/07, in OdlUS XVI, 82). Očitke o protiustavnosti izpodbijanih določb ZTLR in SPZ bodo zato pobudniki lahko uveljavljali v pravdnem postopku in v pravnih sredstvih zoper sodne odločitve, če bodo temeljile na izpodbijanih zakonskih določbah, šele po izčrpanju pravnih sredstev pa bodo lahko skupaj z ustavno pritožbo vložili tudi morebitno pobudo za začetek postopka za oceno ustavnosti. Glede na navedeno in ob upoštevanju razlogov, navedenih v citiranem sklepu Ustavnega sodišča, pobudniki ne izkazujejo pravnega interesa za začetek postopka za oceno ustavnosti izpodbijanih določb ZTLR in SPZ. Ustavno sodišče je zato njihovo pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS v sestavi: predsednik dr. Rok Čeferin ter sodnice in sodniki dr.
Matej Accetto
, Dr. Dr. Klemen Jaklič (Oxford ZK, Harvard ZDA), dr. Rajko Knez, dr. Neža Kogovšek Šalamon, dr. Špelca Mežnar, dr. Rok Svetlič, Marko Šorli in dr. Katja Šugman Stubbs. Sklep je sprejelo soglasno.
dr. Rok Čeferin
Predsednik